Hat érdekesség a röplabdáról
Tudtad, hogy a röplabda elődje, a mintonette a tenisz és a kézilabda egyes elemeit felhasználva alakult ki? A jól csengő név 1895-ből, egy amerikai testnevelési igazgatótól származik, majd egy évvel később egy bemutató mérkőzés egyik nézőjét ihlette meg a játék „röpködő” természete, innen ered a későbbi, máig használatos, röplabda elnevezés.
Érdekesség még, hogy a Nemzetközi Röplabda Szövetség számításai szerint a világon minden hatodik ember érdekelt a terem- és/vagy strandröplabdában, játékosként vagy nézőként. Hogy ez az állítás igaz, reális-e vagy sem, mindenki döntse el saját maga. De egy biztos, hazánkban igen közkedvelt csapatsportág, melynek eredményességi és népszerűségi indexe is egyre feljebb tör. A szurkolók nagy örömmel és lelkesedéssel látogatnak ki a magyar bajnokságban és a nemzetközi kupákban szereplő csapataink, sőt nemzeti válogatottjaink mérkőzéseire, akik évről-évre igyekeznek a maximumot kihozni magukból.   
2011-ben két csapat több mint 80 órán keresztül röplabdázott a debreceni Eötvös utcai Általános Iskolában, ezzel megdőlt a lengyelek 76,5 órás világcsúcsa. A rekordkísérletet ki más készítette volna elő, mint Szombathy András, a röplabdázás megszállottja, az Eötvös utcai Általános Iskola tanára. Szombathy András a Független Hírügynökségnek elmondta: tavaly határozták el, hogy megdöntik a világrekordot. Hatvankét jelentkező közül maguk a játékosok választották ki azt a két, 12 fős csapatot, amelyik végül pályára lépett.
2011-ben Ajkán a Bercsényi Miklós Szakközépiskolában Sápi Judit szervező és játékvezető segítségével felállították a megszakítás nélküli röplabda bemutató hazai csoportos maratoni rekordját. Az ajkai szakközépiskolások 20 játékosa 5 perces etapokkal, 2011. június 23-án 18 óra 17 perc és június 27-én 12 óra 19 perc között a Bercsényi iskola tornatermében a 90 óra és 2 perc összidőben 56 röplabda mérkőzést játszott úgy, hogy a játék csupán a csapatok és a térfélcsere idejére szakadt meg alkalmanként 3 percre.
2023-ban Hihetetlen rekordot döntöttek Nebraskában, ugyanis 92 003 néző volt a Memorial Stadiumban a Nebraska női röplabdacsapatának meccsén az Omaha ellen. Az egyetemi csapat ezzel rekordot döntött, ugyanis soha nem voltak még ennyien korábban női sporteseményen.
A Nemzetközi Röplabda Szövetség világ- és hivatalos versenyein a hőmérséklet nem lehet magasabb 25°C-nál és alacsonyabb 16°C-nál (más versenyeken, csak az a szabályozás él, hogy a hőmérséklet nem lehet 10°C-nál alacsonyabb); a világításnak a pálya talajától 1 méter magasságban mérve 1000-1500 lux közötti értékűnek kell lennie; és tilos olyan cipőt viselni, ami döntő részben fekete színű.
